ΣΥΜΠΕΡΑΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 13ης Νοεμβρίου 1992 που αφορούν την αγωγή σχετικά με την υγεία (92/C 326/02)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΥΓΕΙΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΧΟΝΤΑΣ ΥΠΟΨΗ τις συνθήκες για την ίδρυση των Ευρωπαϊκών Κοινοτήτων,

ΕΧΟΝΤΑΣ ΥΠΟΨΗ το ψήφισμα του Συμβουλίου και των Υπουργών Παιδείας, συνελθόντων στα πλαίσια του Συμβουλίου, της 23ης Νοεμβρίου 1988, σχετικά με την αγωγή σε θέματα υγείας στα σχολεία (1),

ΕΧΟΝΤΑΣ ΥΠΟΨΗ τα διάφορα ψηφίσματα, συμπεράσματα και αποφάσεις του Συμβουλίου και των Υπουργών Υγείας, συνελθόντων στα πλαίσια του Συμβουλίου σχετικά με την αγωγή σε θέματα υγείας στα σχολεία, συμπεριλαμβανομένης της απόφασης 90/238/Ευρατόμ, ΕΚΑΧ, ΕΟΚ του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 17ης Μαΐου 1990 για την ανάληψη σχεδίου δράσης 1990-1994 στα πλαίσια του προγράμματος "Η Ευρώπη κατά του καρκίνου" (2), της απόφασης 91/317/ΕΟΚ του Συμβουλίου και των Υπουργών Υγείας των κρατών μελών, συνελθόντων στα πλαίσια του Συμβουλίου της 4ης Ιουνίου 1991 για την έγκριση σχεδίου δράσης 1991-1993 στα πλαίσια του προγράμματος "Η Ευρώπη κατά του AIDS" (3)- του ψηφίσματος του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 31ης Δεκεμβρίου 1990 για μια κοινοτική δράση καταπολέμησης της φαρμακοδιέγερσης, συμπεριλαμβανομένης της κατάχρησης φαρμάκων στον αθλητισμό (4) και του ψηφίσματος του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 31ης Δεκεμβρίου 1990 σχετικά με κοινοτική δράση στον τομέα της διατροφής και της υγείας (5),

ΕΧΟΝΤΑΣ ΕΞΕΤΑΣΕΙ την ανακοίνωση της Επιτροπής προς το Συμβούλιο των Υπουργών Παιδείας, η οποία αφορά την εφαρμογή του ψηφίσματος του Συμβουλίου και των Υπουργών Υγείας που συνήλθαν στα πλαίσια του Συμβουλίου της 23ης Νοεμβρίου 1988, το οποίο αφορά την αγωγή σχετικά με την υγεία στα σχολεία,

ΕΚΤΙΜΩΝΤΑΣ ότι πολλές ασθένειες και θάνατοι έχουν σχέση με τον τρόπο ζωής και τη συμπεριφορά των ανθρώπων,

ΕΚΤΙΜΩΝΤΑΣ ότι το σχολείο αποτελεί ένα χώρο ζωτικής σημασίας για να μάθουν οι νέοι, κατά τρόπο συστηματικό και από μικρή ήδη ηλικία, να ακολουθούν έναν υγιή τρόπο ζωής και για να τους απευθυνθούν συνεπή μηνύματα που αφορούν την αγωγή σχετικά με την υγεία και που θα επιτρέπουν μείωση των ασθενειών και ατυχημάτων,

ΕΚΤΙΜΩΝΤΑΣ ότι υπάρχουν και διάφοροι άλλοι χώροι όπου η αγωγή σχετικά με την υγεία διαδραματίζει επίσης κεντρικό ρόλο, όπως οι οργανισμοί τοπικής αυτοδιοίκησης, τα διάφορα ιδρύματα, τα νοσοκομεία και οι χώροι εργασίας και ότι είναι σημαντικό τα μηνύματα που αφορούν την υγεία σε όλους αυτούς τους χώρους να αλληλοενισχύονται και να εξασφαλίζουν μια αποτελεσματική αγωγή σχετικά με την υγεία, που θα είναι κατάλληλα προσανατολισμένη σε συγκεκριμένες ομάδες όλων των ηλικιών,

ΕΚΤΙΜΩΝΤΑΣ ότι στο σχεδιασμό και την ανάπτυξη εντατικότερης συνεργασίας μεταξύ των κρατών μελών, σε κοινοτικό επίπεδο και με διεθνείς οργανισμούς σχετικά με την αγωγή που αφορά την υγεία, είναι σημαντικό να εντοπιστούν και να διαδοθούν σε όλους τους χώρους καλές συνήθειες και πιθανά πρότυπα για μια καλύτερη αγωγή σχετικά με την υγεία,

ΕΚΤΙΜΩΝΤΑΣ ότι τα ιδρύματα και οι άνθρωποι που ασχολούνται με την υγειονομική περίθαλψη, για παράδειγμα οι ιατροί και οι νοσοκόμες στα σχολεία, μπορούν να συμβάλουν σημαντικά στην προώθηση στα σχολεία της αγωγής σχετικά με την υγεία,

ΧΑΙΡΕΤΙΖΟΥΝ την ανακοίνωση της Επιτροπής και επιβεβαιώνουν την αξία της πρωτοβουλίας αυτής για την ενίσχυση της συνεργασίας μεταξύ των κρατών μελών με σκοπό την ανάπτυξη μιας αποτελεσματικότερης αγωγής σχετικά με την υγεία,

ΚΑΛΟΥΝ την Επιτροπή να εξετάσει κατά πόσον είναι δυνατόν να υιοθετηθούν κάποιες ή όλες οι συστάσεις που περιέχει η ανακοίνωσή της ως πρότυπα για την ανάπτυξη της συνεργασίας όσον αφορά την αγωγή σχετικά με την υγεία σε άλλους χώρους, που θα στοχεύει αποτελεσματικά σε συγκεκριμένες ομάδες όλων των ηλικιών,

ΤΟΝΙΖΟΥΝ τη σημασία της στενής συνεργασίας μεταξύ των υγειονομικών και των εκπαιδευτικών αρχών, και ΚΡΙΝΟΥΝ ΩΣ ΕΥΚΤΑΙΑ την αποτελεσματικότερη δυνατή χρήση των υφισταμένων επαγγελματικών γνώσεων σχετικά με τη δημόσια υγεία στα κράτη μέλη

- για το σχεδιασμό μιας αποτελεσματικής αγωγής σχετικά με την υγεία στα σχολεία, η οποία θα ενισχύει και θα ενισχύεται από την αντίστοιχη αγωγή σε άλλους χώρους και

- για να εξηγηθεί στα παιδιά και στους νέους η σημασία ενός υγιούς τρόπου ζωής.

(1) ΕΕ αριθ. C 3 της 5. 1. 1989, σ. 1.

(2) ΕΕ αριθ. L 137 της 30. 5. 1990, σ. 31.

(3) ΕΕ αριθ. L 175 της 4. 7. 1991, σ. 26.

(4) ΕΕ αριθ. C 329 της 31. 12. 1990, σ. 4.

(5) ΕΕ αριθ. C 329 της 31. 12. 1990, σ. 1.